Il-Kummissjoni Ewropea - Stqarrija għall-istampa It-tradutturi żgħażagħ fl-iskejjel tal-UE — Il-Kummissjoni tiftaħ ir- reġistrazzjonijiet għall-kompetizzjoni tat-traduzzjoni għall-2020 Brussell, it-2ta' settembru 2020 Illum, il-Kummissjoni Ewropea ħabbret it-tnedija tal-kompetizzjoni annwali tagħha tat-traduzzjoni għall-istudenti tal-iskejjel sekondarji minn madwar l-Ewropa, Juvenes Translatores. Mit-2 ta' Settembru, f'nofsinhar, l-iskejjel mill-pajjiżi kollha tal-UE se jkunu jistgħu jirreġistraw online sabiex l-istudenti tagħhom jikkompetu ma' studenti oħra bħalhom minn pajjiżi oħra tal-UE. Din is-sena, l- adoloxxenti li se jkunu qed jieħdu sehem iridu jittraduċu test dwar is-suġġett "Ninnavigaw fi żminijiet ta' sfida — flimkien aħna aktar b'saħħitna". Il-Kummissarju għall-Baġit u l-Amministrazzjoni, Johannes Hahn, stqarr: "Iż-żgħażagħ fl-Ewropa jafu kemm huma importanti l-lingwi fis-soċjetà tal-lum. Mhux talli jgħinu lin-nies jifhmu aħjar il- kulturi u l-opinjonijiet ta' xulxin, talli jgħinuk issib xogħol. Inħeġġeġ lill-iskejjel u lill-istudenti jieħdu sehem fil-kompetizzjoni Juvenes Translatores ta' din is- sena, u jiskopru t-traduzzjoni." Il-parteċipanti se jkollhom il-possibbiltà li jittraduċu bejn kwalunkwe tnejn minn fost l-24 lingwa uffiċjali tal-UE (552 kombinament possibbli ta' lingwi). Fil-kompetizzjoni tas-sena l-oħra, l-istudenti użaw total ta' 150 kombinament differenti. Ir-reġistrazzjoni għall-iskejjel — li huwa l-ewwel parti ta' proċess maqsum f'żewġ stadji — hija miftuħa sal-20 ta' Ottubru 2020, f'nofsinhar. L-għalliema jistgħu jirreġistraw bi kwalunkwe waħda mill-24 lingwa uffiċjali tal-UE. Wara dan, il-Kummissjoni tistieden total ta' 705 skola għall-istadju li jmiss. L-għadd ta' skejjel minn kull pajjiż li se jkunu qed jieħdu sehem se jkun ugwali għan-numru ta' siġġijiet li l-pajjiż għandu fil- Parlament Ewropew, u l-iskejjel se jintgħażlu b'mod aleatorju minn kompjuter. Imbagħad, l-iskejjel magħżula jridu jinnominaw bejn 2 u 5 studenti biex jieħdu sehem fil- kompetizzjoni. L-istudenti jistgħu jkunu ta' kwalunkwe nazzjonalità, iżda jridu jkunu twieldu fl-2003. Il-kompetizzjoni se ssir online nhar is-26 ta' Novembru 2020 fl-iskejjel kollha li jieħdu sehem. Ir-rebbieħa — wieħed minn kull pajjiż — se jitħabbru sal-bidu ta' Frar 2021. Jekk il-kundizzjonijiet jippermettu, jirċievu l-premjijiet tagħhom fir-rebbiegħa tal-2021 waqt ċerimonja fi Brussell fejn ikollhom ukoll iċ-ċans li jiltaqgħu ma' tradutturi professjonali mill- Kummissjoni u jsiru jafu aktar dwar ix-xogħol bil-lingwi. Kuntest Id-Direttorat Ġenerali għat-Traduzzjoni tal-Kummissjoni Ewropea ilu jorganizza l-kompetizzjoni Juvenes Translatores (li bil-Latin tfisser "tradutturi żgħażagħ") kull sena mill-2007 'l hawn. L-għan tal-kompetizzjoni huwa li jippromwovi t-tagħlim tal-lingwi fl-iskejjel filwaqt li jagħti opportunità liż- żgħażagħ jiskopru xi jfisser li wieħed ikun traduttur. Hija miftuħa għall-istudenti ta' 17-il sena fl- iskejjel sekondarji u ssir fl-istess ħin fl-iskejjel kollha magħżula mill-UE kollha. Il-kompetizzjoni ispirat u ħeġġet lil xi wħud mill-parteċipanti biex ikomplu jistudjaw il-lingwi fil-livell universitarju u li jkomplu biex isiru tradutturi professjonisti. Il-kompetizzjoni tipprovdi wkoll opportunità biex issir enfasi fuq id-diversità lingwistika rikka tal-Ewropa. Għal aktar informazzjoni Il-paġna tal-Facebook ta' Juvenes Translatores Segwi lid-Direttorat Ġenerali għat-Traduzzjoni tal-Kummissjoni Ewropea fuq Twitter: @translatores Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from It-tradutturi__g_a_ag__fl-iskejjel_tal-UE___Il-Kummissjoni_tifta__ir-re_istrazzjonijiet_g_all-kompetizzjoni_tat-traduzzjoni_g_all-2020.pdf